Noin 4000 asukkaan Sysmän kunta Päijät-Hämeessä on ottamassa käyttöön omaa paikallisvaluuttaa, jonka avulla kannustetaan kunnan pysyviä asukkaita ja kesäasukkaita paikallisten palveluiden käyttöön.

Torstai-iltana paikallisvaluuttajärjestelmään kirjautuneet 23 yritystä kokoontuivat päättämään Sysmässä käyttöön otettavan rahan nimen.

Valuutan nimeksi tuli Sysmä. Sen lyhenne on S.

Vaihtokurssiksi ehdotetaan eurosta paikallisvaluuttaan 1,05 ja yrittäjän vaihtaessa paikallisvaluutasta euroon 0,95. Sysmän kunnanhallituksen pitää vielä vahvistaa torstaiset päätökset.

Taloussanomat uutisoi Sysmän paikallisvaluuttahankkeesta elokuussa. Tuolloin hanketta vetävä konsultti, asikkalalainen Juri Nieminen kertoi, että hankkeen kantavana ajatuksena on se, että sysmäläiset ja kunnan kesäasukkaat käyttäisivät aiempaa enemmän paikallisia palveluita.

– Yritykset itse päättävät, kelpaako kuponki heillä. Kunta takaa rahan arvon. Jos järjestelmä joskus lakkautetaan, kupongit voi lunastaa kunnalta 1:1 vaihtosuhteella, Nieminen kertoi elokuussa.

Hanke on saanut rahaa sekä Päijät-Hämeen liitolta että Sysmän kunnalta yhteensä 55­000 euroa.

Vielä ei ole päätetty, miltä Sysmän oma raha näyttää, kuka sen suunnittelee ja missä se painatetaan.

Sysmän kunnan lähettämän tiedotteen mukaan myös kuluttajat pääsevät tulevaisuudessa avaamaan paikallisvaluuttatilejä. Järjestelmän toimittajaksi on valittu Arantio Oy. Paikallisvaluuttaa voi käyttää mobiilisti QR -koodilla, tulostettavalla QR -koodilla tai suoraan paikallisvaluuttatililtä toiselle.